ВЪПРОСИ И ОТГОВОРИ ПО ПРОЦЕДУРА 
№ BG161PO003-2.1.12 „ПОКРИВАНЕ НА МЕЖДУНАРОДНО ПРИЗНАТИ СТАНДАРТИ И ВЪВЕЖДАНЕ НА СИСТЕМИ ЗА УПРАВЛЕНИЕ В ПРЕДПРИЯТИЯТА"
ОТГОВОР НА ВЪПРОС № 104
ПОЛУЧЕН НА 21.08.2011 г.
И ПУБЛИКУВАН НА 13.09.2011 г.
ВЪПРОС № 104)

Здравейте,

Подготвяме проект за кандидатстване по BG161PO003-2.1.12 с помощта на консултант, който избрахме по 3 оферти и, с който сключихме договор. Преди да подадем проекта ни е необходимо отново да се убедим в правилния подход и да уточним какво се изисква, за да бъде приет, изпълнен и финансиран той. Проектът предвижда характерни консултантски и сертификационни дейности и инвестиции за постигане на СЕ маркировка по Директива от Новия подход - 98/79/ЕС и внедряване на ISO 13485 - пряко свързано с тази маркировка. Необходими са ни следните уточнения и потвърждения:

1. Съгласно точка 2.2.3.3. нашия проект е допустим, тъй като продуктът ни е нов и Директива 98/79/ЕС е в обхвата на Новия подход. Моля да потвърдите това;

2. Внедряването на ISO 13485 е във връзка с маркировката СЕ на продукта, тъй като този стандарт е официално обявен от ЕС като хармонизиран стандарт за изпълнение на Анекс IV от посочената директива. В тази връзка, какъв краен резултат се очаква  и трябва да представим при отчитане - по точка 2.2.3.1. (крайният резултат е сертификат), а към точка 2.2.3.3., съответствието ще се оценява от Нотифициран орган, а крайният резултат е Декларация за съответствие и "СЕ" маркировка върху продукта с номера на Нотифицирания орган?

3. При внедряване на ISO 13485 ни се налага и предвиждаме по проекта да направим значителни инвестиции за осигуряване на изискванията на европейските стандарти за "асептично производство" (чисти помещения), което включва доставка и монтаж на: асептичен под; филтро-вентилационна инсталация, включително "валидиране" на постигнатата чистота (асептичност) от външна организация (лаборатория) и периодична проверка по стандартизирана процедура. Всеки един от посочените разходи е необходим за постигане и поддържане на СЕ маркировката и ISO 13485. Ще бъдат ли признати те за допустими?

Предварително благодаря за бързия и изчерпателен отговор!

Замфирова

21.08.2011 г.

ОТГОВОР № 104)
1. За да са допустими за финансиране по настоящата процедура за подбор на проекти, проектните предложения трябва да попадат в една или повече от следните четири допустими области:
· Въвеждане на стандартизирани системи за управление в предприятията; 

· Въвеждане на софтуерни системи за управление в предприятията; 

· Постигане на продуктово съответствие от предприятията;

· Въвеждане на добри производствени практики. 

В случай че проектното предложение попада в горепосочените области и са спазени останалите условия, изисквания и критерии по настоящата процедура, то е допустимо за финансиране по процедурата.

2. В случай че проектното предложение включва едновременно дейности по въвеждане на стандартизирана система за управление в предприятието и постигане на продуктово съответствие, задължителен краен резултат от изпълнението на проекта е както придобиването на сертификат/удостоверение за въведената система за управление, така и придобиването на сертификат за удостоверяване на съответствието или поставена маркировка за съответствие (СЕ и други маркировки съгласно Закона за техническите изисквания към продуктите и подзаконовите нормативни актове към него/присъден знак за екомаркировка).

3. Специфичните допустими разходи по настоящата процедура включват разходи за закупуване и въвеждане в експлоатация (доставка, монтиране и първоначално изпитване) на машини, съоръжения и оборудване (включително компютърно оборудване, сървъри), представляващи дълготрайни материални активи, които допринасят за въвеждането и/или постигането на съответствие с изискванията на стандартизирани системи за управление.
Предвид изложеното, посочените разходи за осигуряване на асептично производство са допустими по процедурата, в случай че отговарят на горепосочените изисквания.
